EFF sal betoog wanneer Gordhan, OB hof toe gaan | Maroela Media
Julius Malema, leier van die EFF. (Foto: Twitter via @EFFSouthAfrica)
EFF-leier Julius Malema sê die rooi barette sal Dinsdag buite die hooggeregshof in Pretoria betoog wanneer die eerste gedeelte van Pravin Gordhan, minister van openbare ondernemings, se regstryd teen die openbare beskermer (OB) aangehoor word.
"Ons gaan Jamnadas hanteer soos 'n grondwetlike misdadiger en enige iemand wat nie daarvan hou nie, kan huis toe gaan en 'n lekker koppie tee drink, want daar is niks wat julle daaraan kan doen nie," het Malema by 'n mediakonferensie in Kaapstad gesê. Jamnadas is Gordhan se tweede naam.
"Tree aan, kom ons ontmoet mekaar Dinsdag. Jamnadas het die OB hof toe gevat en ons gaan hof toe en sal nie deur enige iemand gestuit word nie. Geen hoeveelheid intimidasie kan die EFF keer nie, ons luister nie vir enigiemand nie, ons luister vir ons kiesers."
Malema het teen die Suid-Afrikaanse Kommunistiese Party (SAKP) uitgevaar omdat hulle vroeër die dag hul steun vir Gordhan uitgespreek het. Die SAKP het gesê hy sal die nasionale vergadering aanmoedig om 'n proses te begin om die OB, Busisiwe Mkhwebane, se bevoegdheid om haar amp te beklee, te hersien.
Alex Mashilo, SAKP‑woordvoerder, het gesê Mkhwebane se bevinding dat Gordhan toegelaat het dat 'n geheime eenheid binne die Suid-Afrikaanse Inkomstediens (SAID) tot stand kom, was deel van 'n veldtog om die regering se poging om korrupsie uit te roei te ondermyn.
Regter Pieter Meyer het Woensdag in die hooggeregshof beslis dat beweringe oor die bestaan van 'n sogenaamde "geheime eenheid" ongegrond is en dat die vestiging van 'n SAID-eenheid genaamd die hoërisiko-ondersoekeenheid wettig was.
Mashilo het gesê miljarde rande is uit regeringskoffers geplunder in die staatskapingskandaal, en tog het Mkhwebane op verdagte wyse gekies om eerder te fokus op die valse bewerings van 'n onwettige eenheid binne die inkomstediens.
Malema het teruggekap dat die SAKP 'n uitgediende liggaam is en dat die EFF hulle nie aan die party sal steur nie.
"Hulle het niks om vir ons te sê nie. As hulle wil kom, laat hulle kom, maar ons sal nooit stilbly nie. Ons sal nooit in 'n hoek ingedruk word en voorgesê word wat om te sê en wat om nie te sê nie. Kom ons gaan na die strate toe en as jy 'n geveg wil hê, gaan jy dit kry. Ons is nie bang nie. Julle soek ons, ons is Dinsdag in Pretoria."
Mkhwebane het 'n ondersoek na Gordhan van stapel gestuur nadat sy 'n klagte van die EFF ontvang het oor die sogenaamde geheime eenheid in die SAID. Gordhan hou vol hy het niks verkeerd gedoen nie en het die hof versoek om die implementering van Mkhwebane se regstellende stappe op te skort hangende 'n volledige wetlike hersiening van haar bevindings.
Julius kry jou mense bymekaar en gaan werk ń slag vir julle geld. As jul nie werk het nie begin om al die plekke wat jul so bemors skoonmaak. Jul doen dan iets positief
Lyk of Malema bamg is dieVBS bank se geheime word openbaar gemaak. Hoekom haat hy Gordhan nou so, of is dit oor die belastinboetes wat hy gekry het toe Gordhan in beheer was by SARS?
Geheime, geheime… Hoekom is Julius so behep met Gordhan? Die bank wat geflop het; Zuma en die EFF was kliènte. Daar moet ten alle koste gekeer word dat inligting oor belastingsake uitlek wat klinkklare bewyse sou wees van omkopery en skelmstreke. Hoekom wil Malema wat kamtig so vir 'n skoon regering veg, dan Gordhan stuit? Dit is teenstrydig. Hoe groot is die EFF? Watter magte sit agter die groep? Die ex-pres staan self agter die deur en nou soek hy ander daar. Is die EFF sy geheime eenheid?
As die Eff hulle by die spelreels van betogings hou is almal veilig. Uitdagings en dreigemente van hulle kant af is nie genoeg om iets aan hulle te doen nie. Kom ons kyk of hulle daardie self-dissipline het?